Nuuskommentaar: Julius en rassismeJulius Malema, die leier van die EFF. Foto: ANA. ’n Radio-omroeper wat sy hand oorspeel het en oor die lug na Julius Malema as ’n aap verwys het, het ’n storm op sosiale media tot gevolg gehad. Die omroeper is sy werk kwyt, maar Malema, wat kriminele klagtes (dikwels van rassistiese aard) soos speelgoed bekom, bly vernuftig skynbaar bo die reg verhewe. Malema is weer oor beweerde rassisme in die nuus. Dit is nie meer groot nuus nie, want ’n Google-soektog bring aan die lig dat talle klagtes al teen Malema en rassisme by verskillende instansies soos die Menseregtekommissie ingedien is, en dan bloot in die vergetelheid-boks beland. Dié keer is die rolle soort van omgekeer – ’n omroeper by ’n radiostasie is summier afgedank nadat hy na Malema as ’n aap verwys het. Die Menseregtekommissie was saam met die Ahmed Kathrada-stigting voor in die koor om die afdanking te prys. Wat dalk meer verbasend is, is dat ’n mens nou weer ’n stortvloed nuusdekking sou verwag oor AfriForum se voorgenome private vervolging nadat die Nasionale Vervolgingsgesag skynbaar nie by sy belofte gehou het om teen nie later nie as Augustus vanjaar te besluit of Malema se vervolging op aanklagte van bedrog, wat verband hou met die bedrywighede van On-Point in Limpopo, heringestel gaan word nie. AfriForum het die klag aanvanklik in 2011 aanhangig gemaak. Dit is in 2015 van die rol geskrap nadat ’n mede-beskuldigde siek was. Dat daar klaarblyklik nou, sowat twee maande ná die spertyd, geen woord van AfriForum en adv. Gerrie Nel se private vervolgingseenheid was nie, sou heeltemal verstaanbaar wees nadat die destydse aankondiging oor die voorgenome vervolging, wat tot ’n stortvloed kritiek (en ’n skerp toename in lidmaatskap) gelei het. Bekende kritici van AfriForum was deel van die skynbaar georkestreerde deel van die kritiek op dié organisasie. Een van die elemente van die kritiek teen AfriForum was dat die wyse waarop AfriForum te werk gegaan het, vernederend teenoor Malema was, en dat dit rassegevoelens sou aanblaas. Een van die eietydse nuusberigte wat die Google-soektog wel opgelewer het, is dat die EFF se steun by universiteite toeneem. Die breër prentjie is dat daar op die oog af ongelooflik met regsoptrede voete gesleep kan word as Malema onkant speel, en hom op die oog af aan rassisme skuldig maak, maar as wit mense ’n voet verkeerd sit, is hulle soms reeds in die gelykheidshof en die by die Menseregtekommissie verhoor, skuldig bevind en beboet voor, by wyse van spreke, dit nog teetyd was. Indien hierdie waarneming korrek is, oortree die Menseregtekommissie die grondwetlike bepaling dat almal gelyk voor die reg is, sommer grof. (Daar was selfs in die openbare diskoers ’n groot twispunt oor of swart mense hoegenaamd rassisties kan wees.) Malema was onlangs ook in die nuus toe hy na Indiërs as misdadigers verwys het. Volgens Malema is daar darem sekere Indiërs wat hulle voorbeeldig soos swart mense gedra. Ander identifiseer hulle meer met wit mense. Die Google-soektog herinner ’n mens ook aan ’n groot verskeidenheid aanklagte wat teen Malema aanhangig gemaak is; van minagting van die hof tot aanstigting van rassespanning. Min het nog gebeur om die wydlopende opvatting te weerlê dat Malema bo die reg verhewe is. Soms lyk dit of Malema uit sy pad gaan om dié indruk te probeer versterk en die resep het hy skynbaar goed onder die knie. Namate die tyd tot die volgende algemene verkiesing te kort begin word om Malema vir enigiets aan te kla, te verhoor, skuldig te bevind en te vonnis, kan ’n mens verwag dat Malema selfs nog meer uitdagend sal word. Daardeur vervaag die moontlikheid dat Malema weens ’n rekord wat tronkstraf insluit, ongeskik is om as parlementslid te dien. Die Grondwet bepaal ’n parlementslid wat weens ’n misdryf tot meer as ’n jaar tronkstraf gevonnis word, verbeur sy setel. Die gewese ANC-parlementslid, Tony Yengeni, was byvoorbeeld ’n “slagoffer” hiervan. Niemand kan egter verkwalik word as hy meen die kanse is uiters skraal dat Malema ooit sy rooi kleredrag vir ’n oranje oorpak sal hoef in te ruil nie. En dit stuur weer ’n belangrike boodskap uit na misdadigers en voornemende misdadigers.